Innkoma í Borgarnes verður snyrt í sumar Borgarbyggð hyggst standa fyrir snyrtingu á innkomunni í Borgarnes í sumar , við hringveginn að sunnan - og norðanverðu í bæinn . Í fyrsta lagi verður snyrt tæplega 400 metra svæði fyrir framan Geirabakarí við Digranesgötu . Þar verður lagður göngustígur meðfram kantsteini og mun stígurinn tengjast göngustíg sem er í byggingu á þverun Borgarfjarðar . Gróðursett verður lágt limgerði meðfram svæðinu til að skýla rósaplöntum sem þar verða settar í beð en að auki verður birkitré sett í jörðu á því miðju . Í innkomunni að norðanverðu stendur til að gróðursetja 35 aspir við hlið gangstígarins hjá hringtorginu á gatnamótum hringvegarins og Snæfellsnessvegar og í næstu röð fjær honum 33 reynitré eða birki . Einnig verða lágvaxnir blómstrandi runnar settir niður eftir miðju svæðisins . Þá stendur til að setja ylli á milli aspanna meðfram iðnaðarhverfinu á Sólbakka að norðanverðu til að skerma betur af hverfið frá hringveginum .